《祗命赴京，途次淮口，因书所怀》
唐代·权德舆

弱植素寡偶，趋时非所任。感恩再登龙，求友皆断金。

彪炳睹奇再，凄锵闻雅音。适欣佳期接，遽叹离思侵。

靡靡遵远道，忡忡劳寸心。难成独酌谣，空奏伐木吟。

泬寥清冬时，萧索白昼阴。交欢谅如昨，滞念纷在今。

因风试矫翼，倦飞会归林。向晚清淮驶，回首楚云深。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。